Harry Potter va Feniks jamiyati. Harry Potter va Feniks jamiyati (boshqa nomi Harry Potter va Qaqnus ordeni; ) J. K. Rowling qalamiga mansub fentezi janridagi roman boʻlib, "Harry Potter" romanlari turkumiga kiruvchi beshinchi kitob hisoblanadi. Bu kitobda Harry Potterning Hogwarts afsungarlik maktabidagi beshinchi yili, Lord Voldemordning qaytishi va Sehrgarlik vazirligi haqida bayon etilgan. Kitob ilk bora 2003-yil 21-iyunda Birlashgan Qirollikning Bloomsbury, AQShda Scholastic va Kanadada Raincoast nashriyotlarida chop etildi. Kitob dastlabki 24 soat ichida besh million nusxada sotildi. Kitobga asosan 2007-yilda film tarzida suratga olindi va Electronics Art kompaniyasi tomonidan videooʻyin ishlandi. "Harry Potter va Feniks jamiyati" romani tanqidchilar tomonidan ijobiy baholanib, bir nechta mukofotlarga sazovor ham boʻldi. Sujet. Yoz chogʻida Harry Potter va uning xolavachchasi Dudley dementorlar tarafidan hujumga uchraydi. Oʻzi va Dudleyni himoya qilish maqsadida Harry sehr-joduning eng oliy darajasiga mansub „Himoyachi“ afsunini dementorlarga qarshi ishlatadi. Natijada, Harry Sehrgarlar vazirligi tomonidan „balogʻatga yetmaganlar orasida sehrgarlik qobiliyatini oqilona cheklash toʻgʻrisidagi dekret“ga muvofiq Hogwarts afsungarlar maktabidan chetlashtiriladi. Shunday boʻlsa-da, u yakuniy qaror uchun sudga chaqirildi. Keyinchalik, Feniks jamiyatiga aʼzo afsungarlar guruhi Harryni Sirius Blackning bolaligi oʻtgan uy — 12-uyga olib borishadi. Ron Weasley va Hermione Grangerning tushuntirishiga koʻra, Feniks jamiyati Hogwarts direktori Albus Dumbledore yetakchiligidagi guruh boʻlib, Lord Voldemort va Ajal kasofatlariga qarshi kurashish maqsadida tuzilgan. Cornelius Fudge yetakchiligidagi Vazirlik Voldemort qaytganini tan olishdan bosh tortadi hamda Harry va Dumbledorega qarshi boʻhton kampaniyasini boshlaydi. Sudda Dumbledore Harryni himoya qilib, Harrydan barcha ayblovlar olib tashlanadi. Hogwartsda Vazirlik xodimi boʻlmish Dolores Umbridge qora kuchdan himoya fani oʻqituvchisi sifatida ish boshlaydi. U Voldemortning qaytganini rad etadi hamda Harry bilan bu mavzuda tortishib qoladi. Buning ortidan Umbridge Harryni xonasiga chaqirib, undan qogʻozga sehrli patqalam bilan „Men yolgʻon gapirmasligim kerak“ deb yozishini soʻraydi. Harry shu gapni qogʻozga yozadi, ammo xuddi shu yozuv uning qoʻl kaftining tashqi tomonida pichoq bilan kesib yozilgandek namoyon boʻladi. Umbridge shu orqali Harryni jazolaydi. Umbridge oʻquvchilarga himoya afsunini oʻrgatmasligi ortidan Harry, Ron va Hermione boshqa oʻquvchilar bilan birgalikda oʻzlarining Himoya guruhiga asos solishadi. Guruhga „Dumbledore armiyasi“ deb nom beriladi. Vazirlik tarafidan Hogwartsga inspektor etib tayinlangan Umbridge maʼqullanmagan klublar faoliyatini taqiqlaydi, natijada „Dumbledore armiyasi“ guruhi aʼzolari Harry boshchiligida mashq qilish uchun Ehtiyoj xonada uchrashishga majbur boʻlishadi. Ekranizatsiyalar. Film. 2007-yili ushbu roman asosida "Harry Potter va Feniks jamiyati" filmi suratga olindi. Filmga David Yates rejissorlik qildi, Michael Goldenberg esa ssenariynavis oʻlaroq qatnashdi. Film budjeti £75-100 million (AQSh$150–200 million) boʻlib, kartina umumjahon boʻylab $942 million daromad qildi. Shuningdek, tanqidchilar tomonidan ham xush qarshilandi. Tarjima. "Harry Potter va Feniks jamiyati"ni oʻzbek tiliga Shokir Dolimov tarjima qilgan. Roman oʻzbek tilida ilk bor 2019-yil Toshkent shahrida „Ilm-ziyo — zakovat“ nashriyotida chop etilgan. Nashrga tayyorlovchi, iqtibos va izohlarni tayyorlovchi — Ergashboy Matyoqubov, bosh muharrir — Lolaxon Qoʻziboyeva, badiiy muharrir — Asaloy Eshonqulova hamda dizayner — Feruzbek Vohidov.